2/5/18

**מקבץ שינויים ודגשים לגבי תיקון 54 לחוק הגנת הצרכן**

נטען כי מההגדרה של מכירה מיוחדת עולה כי כל הוזלת מחיר כשלעצמה לתקופה מסוימת עשויה להיחשב כמכירה מיוחדת, שכן על פי ההגדרה בסעיף 8 לחוק הגנת הצרכן "מכירה מיוחדת" היא גם מכירה שבה מוצעים הטובין או השירותים במחיר מוזל לתקופה מסוימת.

החשש הוא כי עצם הורדת מחיר (שבסופו של דבר היא תמיד לתקופה מסוימת) על ידי העוסק בחנות, תחשב כמכירה מיוחדת וכי העוסקים יהיו חשופים לתביעות בטענה כי לא עמדו בהוראות סעיף 15 לרבות הוראות הצעת החוק.

כמענה לחשש זה הרשות תבהיר כי בהגדרה לחוק, הצעה למכירה במחיר מוזל ל"תקופה מסוימת" הכוונה לתקופה שנקבעה מראש על ידי העוסק. אין הכוונה בהגדרה לכל מחיר מוזל אשר היה בתוקף בבית העסק לתקופה מסוימת (שכן כל מחיר הוא לתקופה מסוימת עקב שינויי מחירים).

הובהר כי אין מניעה להוריד מחירים בתקופת המכירה הרגילה, ככל שהעוסק מבקש **להודיע ברבים** לרבות במקום העסק, על עצם הורדת המחיר לציבור הצרכנים שלא במסגרת מכירה מיוחדת, יש לקבוע כללים ברורים על מנת שמהודעה זו לא ישתמע כי מדובר במכירה מיוחדת.

לפיכך, הממונה יוציא הנחיה ובה יפרט מהי הצעה במכירה מיוחדת ומהם הכללים החלים על הודעה ברבים של הורדת מחירים שאינה מכירה מיוחדת.

מכירה מיוחדת =

1. כל מה שמתואר כמכירה מיוחדת כאמור בהגדרה בסעיף 8 (רשימה לא סגורה) – מכירת סוף עונה, מכירת חיסול, מכירה לרגל אירוע מיוחד;
2. מכירה שבה מוצעת הטבה נוספת על הטובין או השירותים ששולם עליהם או שבה מוצעים טובין או שירותים במחיר מוזל לתקופה מסוימת.

לתקופה מסוימת = כאמור לעל, תקופה מסוימת שהעוסק הגדיר מראש כתקופה בה ההצעה במסגרת מכירה מיוחדת תהיה בתוקף.

ככל שהצעה עומדת בתנאי סעיף ההגדרה והעוסק מבקש לפרסם את ההצעה ברבים, יחולו הוראות סעיף 15 ויהיה עליו להודיע ברבים גם –

1. מחיר שקדם למכירה המיוחדת.
2. שיעור הנחה או מחיר לאחר הנחה.
3. תנאי המכירה המיוחדת.
4. מספר פריטים מזערי.
5. מחיר שקדם למבצע 30 ימים, 45 ימי מכירה מיוחדת – תיקון 54.

**הממונה יבהיר בהנחיה כי אין מניעה להוזיל מחירים בתקופת מכירה רגילה, אולם יחולו הגבלות על הודעה ברבים באשר לעצם הורדת המחיר וזאת כדי שלא ישתמע כי הודעה כזו הינה למעשה מכירה מיוחדת וכן כדי לא לחשוף את העוסקים לתביעות בגין הפרת הוראות סעיף 15 ותיקון 54.**

כאשר מבקש העוסק להוזיל מחיר שלא במסגרת מכירה מיוחדת, מעבר לחובתו להציג מחיר חדש על גבי כל מוצר (אין להסתפק בשילוט), יהיה רשאי העוסק להודיע/לפרסם את המחירים החדשים של המוצרים לגביהם הוריד מחירים אולם יש לקבוע את המגבלות הבאות על מנת שפרסום כזה לא יכיל סממנים של מכירה מיוחדת –

1. אין לכלול בהודעה תקופה מסוימת בה המחיר החדש בתוקף;
2. אין לקבוע תנאים מגבילים לרכישה במחיר החדש;
3. אין להציג מחיר ייחוס למחיר החדש;
4. אין לתאר בהודעה את פעולת ההוזלה כגון – "הוזלנו מחירים או הורדנו מחירים".
5. אין לכלול כל תיאור אשר ממנו משתמע כי המחיר החדש הוא מכירה מיוחדת – למשל 30% הנחה, מחיר מיוחד, מחיר מטורף וכדו'.

האמור לעיל מבטא גישה מחמירה אשר נדרשת לעמדתנו כדי לא לרוקן מתוכן את הצעת החוק והכללים שנקבעו לעניין פרסום מכירה מיוחדת. ככל שנתיר לתאר את פעולת ההוזלה במחיר, יוכל העוסק לפרסם זאת כל השנה ללא מגבלה, להתחמק מהוראות החוק ועדיין ליצור את אותה השפעה קוגניטיבית באופן אשר ישתמע לצרכן כי למעשה מדובר במבצע.

מכיוון שהאמור משקף עמדה מחמירה, ניתן להציע כי התיקון לחוק יהיה הוראת שעה לשלוש שנים, אשר במהלכן הרשות תבחן את השפעתו על שוק המבצעים.

[במאמר מוסגר - ניתן לשקול, מעבר להנחיה תיקון לסעיף 8 בנוסח הבא כאשר מטרתו להבהיר מתי הצעה למכירה במחיר מוזל לא יחשב כהצעה במכירה מיוחדת.

"לעניין זה הצעה למכירה שאינה מוגבלת מראש במפורש או במשתמע, לתקופה מסוימת ואינה כוללת תיאור מפורש כי מדובר במתן הטבה או מחירים מוזלים לא תחשב כמכירה מיוחדת, ובלבד שלא הוצעה לצרכן ככזו".]

**מוצע לקבוע הוראה נוספת בהצעת החוק שהינה כללית ומאפשרת גמישות בניהול המבצעים -**

**מבצע על מבצע** –

על אף האמור בסעיף קטן (א) רשאי העוסק לחזור ולהציע מוצר או שירות במכירה מיוחדת לתקופה נוספת שלא תעלה על 45 ימים בכל פעם ובלבד שהמחיר שיפרסם או יציג העוסק כאמור בסעיף קטן (ב) יהיה המחיר הנמוך ביותר שבו הציע העוסק את המוצר או השירות במכירה מיוחדת שקדמה לה ובלבד שיחולו הוראות סעיף קטן (ה).

יופיע אחרי סעיף קטן (ה).

**מוצע להפחית את משך התקופה של מחיר רגיל – במקום 30 ימים יבוא 21 ימים.**

**מוצע לקבוע הסדר שונה למוצרים עונתיים -**

**מוצרים עונתיים** –

ההסדר כאמור בסעיף קטן (ו)(1) ימחק ובמקומו יבוא –

1. על אף האמור בסעיף קטן (א) במקום 30 (בהסדר החדש 21) ימים יבוא 14 ימים.

הסבר - למעשה יחול ההסדר הרגיל שיש בהצעה, אולם מחיר הייחוס יהיה מחיר שהיה בתוקף בתקופה של 14 ימי מכירה רגילה ובתכוף ליציאה במכירה מיוחדת. יובהר כי בניגוד לנוסח הקודם מחיר הייחוס לא יהיה רק המחיר בתחילת העונה אלא כל מחיר שהיה במהלך 14 ימים לפני מכירה מיוחדת גם אם תקופה זו היתה במהלך העונה.

**שירותי תיירות – חדר במלון/כרטיס טיסה**

הנושא בבדיקה. ייבדק האם ניתן בשווקים אלה להציג מחיר שקדם למבצע שהינו מחיר אמיתי.

**רשימת חריגים בתוספת השישית**

במקום סעיף קטן (ז) יבוא –

(ז) על סוגים של נכסים או שירותים או סוגים של מכירות מיוחדות המפורטים בטור א' בתוספת השישית, לא יחולו הוראות סעיף 15א כולן או חלקן ובלבד שהתקיימו התנאים המפורטים בטור ב'; בכל מקרה לא יוצעו הללו במכירה מיוחדת, אלא אם הותר במפורש בתוספת; השר באישור ועדת הכלכלה של הכנסת רשאי לשנות את התוספת השישית.

**תוספת שישית** –

|  |  |
| --- | --- |
| טור א | טור ב |
| 1. מוצרי מזון טריים (כדוגמת בשר, עופות, דגים, מאפים הנאפים בבית העסק, פירות וירקות, גבינות ונקניקים שנמכרים במשקל) **וכן מוצר מזון שתוקפו הוא קצר מ – 21 יום** | ניתן להציעם במכירה מיוחדת במהלך כל שבוע קלנדרי ובלבד שסך התקופה המותרת במהלך שבוע קלנדרי לא יעלה על תקופת המכירה הרגילה; לגבי מאפים הנאפים בבית העסק, ניתן להציעם במכירה מיוחדת בכל יום, במהלך שלוש השעות שלפני סגירת החנות. |
| 2. מחיר הכרות למוצר חדש | אף אם הוצע לתקופה מסוימת. פרסום או הצגה של מחיר גבוה יותר לעומת מחיר היכרות ייחשב כהצעה במכירה מיוחדת; לעניין סעיף זה "מוצר חדש" – מוצר חדש בשוק בישראל וכן מוצר חדש בבית העסק שלא הוצע למכירה לצרכן במהלך השנה שקדמה להצעה ולמעט מוצר עונתי. |
| 3. הצעה של עסקת חבילה - הצעה למכירה של שני מוצרים או שירותים ומעלה שאינם זהים על אף שכוללת הטבה או הוזלה במסגרת ההצעה | ההצעה מוצעת לצרכן - א. כעסקה אחת שיש לה מחיר אחד; ב. בתנאי שמחירו של מוצר או שירות בודד מוצג לצרכן; ג. למשך תקופה שלא תפחת משישה חודשים; ואולם רשאי העוסק לשנות את הרכב עסקת החבילה במהלך ששת החודשים כאמור.  |
| 4. הנחת כמות – הצעה למכירה של ארבעה מוצרים זהים ומעלה על אף שכוללת הטבה או הוזלה במסגרת ההצעה | ההצעה מוצעת לצרכן – א. בתנאי שמחירו של מוצר בודד מוצג לצרכן; ב. למשל תקופה שלא תפחת משישה חודשים; ג. לא שונתה כמות המוצרים במהלך ששת החודשים כאמור.הנחת כמות של מוצר הנמכר לרגל אירוע  |
| 5. רכב משומש  | הפניה למחיר מחירון מקובל במסגרת הצעת המכירה הכוללת הוזלה או הטבה, לא תחשב כשלעצמה מכירה מיוחדת ואין לתארה כהוזלה או הטבה ואין להציגה כמכירה מיוחדת. |
| 6. מכירת חיסול | ובלבד שמכירת החיסול היא מהטעמים הללו בלבד – א. עקב סגירת העסק ב. עקב הפסקת מכירה של מוצר מסוים בבית העסק ובלבד שתקופת מכירת החיסול לא תעלה על 30 ימי עסקים. |
| 7. הנחה על סך רכישה | על אף האמור בסעיף 15א(ב) ו - (ג) מחיר המכירה הרגילה יהיה המחיר שעל גבי המוצר בתקופת ההצעה למכירה של הנחה על סך רכישה. |
| 8. מכירה מיוחדת של יבואן/ספק  | ובלבד - א. המכירה המיוחדת תוגבל ל – 45 ימים; ב. לא ניתן לצאת במכירה מיוחדת מיד בתום מכירה מיוחדת; ג. סך התקופה המותרת של המכירה המיוחדת לא תעלה על תקופה של חצי שנה במהלך שנה קלנדרית; בכל מקרה, מכירה מיוחדת של יבואן/ספק לא תבוא במניין מכירות מיוחדות של קמעונאי. |
| 9. קופון שאינו מוצע לצרכן על ידי בית עסק מסוים  | א. מיועד לרכישת מוצר או שירות מסוימים בבית עסק מסוים – אם הוא כולל מחיר של המוצר או השירות, יש להציג את המחיר ביחס למחיר המוצר השירות, כפי שמוצע בבית העסק בתקופת שיווק הקופון; ב. מיועד לרכישת מוצר או שירות מסוימים אצל מגוון עסקים - אם הוא כולל שיעור הנחה לרכישת המוצר או השירות, לא תחול החובה להציג את שיעור ההנחה ביחס למחיר המוצר או השירות, כפי שמוצע בבית העסק בתקופת שיווק הקופון. ג. המוצע לצרכן בערך נקוב למימוש בבית עסק. |
| 10. קופון המוצע לצרכן על ידי בית עסק מסוים | ובלבד שיחול אחד מאלה - א. מוצע לצרכן על בסיס התאמה אישית כגון על בסיס הרגלי צריכה; ב. מוצע לצרכן בערך נקוב למימוש בבית העסק. |
| 11. מכירה מיוחדת לרגל אירוע מיוחד | ובלבד שהאירוע המיוחד אינו עולה על יומיים; לעניין זה "אירוע מיוחד" – אירוע שחל בתאריך מסוים כל שנה או כל תקופה כגון, יום האהבה, יום בחירות, יום המשפחה; לא יראו כאירוע מיוחד אירועים שנקבעו באופן ייחודי על ידי העוסק.מחיר המכירה הרגילה כאמור בסעיף 15א(ב) ו – (ג) יהיה המחיר אשר יוצג ביחס למוצר או השירות בימי האירוע המיוחד. |
| 12. מכירה מיוחדת של מרכז קניות | ובלבד שמרכז הקניות מציע את המכירה המיוחדת בכל או בחלק מחנויות המרכז. |